KOMISIJOS DIREKTYVA 2008/74/EB
2008 m. liepos 18 d.
iš dalies keičianti Europos Parlamento ir Tarybos direktyvos 2005/55/EB ir Tarybos direktyvos 2005/78/EB nuostatas dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 28 d. Europos Parlamento ir Tarybos direktyvą 2005/55/EB dėl valstybių narių įstatymų, reglamentuojančių priemones, kurių būtina imtis mažinant transporto priemonėse naudojamų uždegimo suspaudimu variklių išmetamuosius dujinius bei kietųjų dalelių teršalus ir transporto priemonėse naudojamų priverstinio uždegimo variklių, degalams naudojančių gamtines dujas ir suskystintas naftos dujas, išmetamuosius dujinius teršalus, suderinimo (1), ypač į jos 7 straipsnį,
kadangi:
(1)
Priėmus 2007 m. birželio 20 d. Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (2), pasikeitė Direktyvos 2005/55/EB taikymo sritis, todėl būtina papildomai iš dalies pakeisti šią direktyvą, perkeliant susijusius techninius reikalavimus. Todėl taip pat būtina iš dalies pakeisti Komisijos direktyvą 2005/78/EB (3), įgyvendinančią minėtą direktyvą.
(2)
Pasikeitus taikymo sričiai būtina įtraukti naujus reikalavimus į sunkiųjų transporto priemonių išmetamuosius teršalus reglamentuojančiuos teisės aktus, nustatytus Direktyva 2005/55/EB. Šie reikalavimai apima bandymo metodiką, kad būtų galima suteikti tipo patvirtinimą sunkiųjų transporto priemonių varikliams ir transporto priemonėms su benzinu varomais varikliams.
(3)
Be to, į Direktyvą 2005/78/EB būtina įtraukti dyzeliniams varikliams taikomus esamus reikalavimus dėl dūmų neskaidrumo matavimo. Tai reikalinga dėl 1972 m. rugpjūčio 2 d. Tarybos direktyvos 72/306/EEB dėl valstybių narių įstatymų, reglamentuojančių priemones, kurių turi būti imamasi prieš oro taršą transporto priemonių dyzelinių variklių išmetamosiomis dujomis, suderinimo (4) panaikinimo, kaip nustatyta Reglamentu (EB) Nr. 715/2007.
(4)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2005/55/EB iš dalies keičiama taip:
1)
1 straipsnis pakeičiamas taip:
„1 straipsnis
Šioje direktyvoje vartojamos tokios apibrėžtys:
a)
transporto priemonė - tai bet kokia transporto priemonė, kaip apibrėžta Direktyvos 70/156/EEB 2 straipsnyje, kurios etaloninė masė didesnė negu 2 610 kg;
b)
variklis - tai transporto priemonę varančioji jėgainė, kuriai gali būti suteiktas atskiro techninio mazgo tipo patvirtinimas, kaip apibrėžta Direktyvos 70/156/EEB 2 straipsnyje;
c)
nekenksmingumo aplinkai požiūriu patobulinta transporto priemonė (EEV) - tai transporto priemonė, varoma varikliu, atitinkančiu leistinas išmetamųjų teršalų kiekio ribines vertes, nurodytas I priedo 6.2.1 punkto lentelių C eilutėje.“;
2)
Direktyvos 2005/55/EB I, II, III ir VI priedai iš dalies keičiami pagal šios direktyvos I priedą.
2 straipsnis
Direktyva 2005/78/EB iš dalies keičiama taip:
1)
2 straipsnis pakeičiamas taip:
„2 straipsnis
Direktyvos 2005/55/EB 3 ir 4 straipsnių įgyvendinimo priemonės nustatytos šios direktyvos II-VII prieduose.
Tipo patvirtinimą suteikiant transporto priemonėms su slėginio uždegimo varikliais ir tokiems varikliams, taikomas VI straipsnis.
Tipo patvirtinimą suteikiant transporto priemonėms su kibirkštinio uždegimo varikliais ir tokiems varikliams, taikomas VII straipsnis.“;
2)
V priedo 1 punkte antras skirsnis pakeičiamas taip:
„Antras skirsnis:
direktyvos numeris - 2005/55/EB.“;
3)
ši direktyva papildoma VI ir VII priedais, kaip nustatyta II priede.
3 straipsnis
1. Valstybės narės ne vėliau kaip iki 2009 m. sausio 2 d. priima ir paskelbia įstatymus ir kitus teisės aktus, kuriais įgyvendinama ši direktyva. Jos nedelsdamos pateikia Komisijai tų nuostatų tekstus ir tų nuostatų bei šios direktyvos atitikmenų lentelę.
Tas nuostatas jos taiko nuo 2009 m. sausio 3 d.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2008 m. liepos 18 d.